Omnibus dignitatibus, sublimibus, ac mediocribus utriusque sexus, et ordinis notum esse volumus, qualiter ego Geilo Lingonensis Ecclesiæ humilis Episcopus, Dei Omnipotentis inspiratione commotus, beatissimum Prudentium Christi Martyrem, Besuensi Monasterio in honore sanctorum Apostolorum Petri et Pauli constructo, digno honore collocaverim. Qui beatus Martyr ante introitum atrii, et in ingressu templi, ac deinceps miraculis, ut omnibus Christi circumquaque fidelibus patefactum est, claruit. Nutu ergo divinæ Majestatis pulsatus, contuli illi aliquid ad luminaria præbenda ex reditibus sancti Mammetis in Luco superiori, capellam videlicet sancti Marcellini, cum appenditiis suis et mancipiis utriusque sexus, quæ ab Episcopo Virdunensi ante paucos dies digna commutatione evindicavi. Pontiliacum etiam cum adjacentiis suis, et Ecclesiam in honore sancti Yppolyti in eodem loco consecratam, eidem sanctissimo Martyri Prudentio contuli. Ecclesiam quoque de Chasuit ad integrum cum omnibus appenditiis suis, eidem sancto delegavi; ita ut ab hac die has donationes habeat, teneat, atque possideat in perpetuum, nullo contradicente. Hoc solum a successoribus meis in Deum, et propter Deum obnixis precibus exorando deposco, ut si addicere aliquid placuerit, faciant; et si non, hæc parva a nobis tradita non demant, nec subtrahant. Quod et si qui temptati a diabolo invadere hæc dona conati fuerint, nec permittatur eis locus in Ecclesia cum cæteris Christianis, et nisi cito resipiscant, maledictionibus cum Datan, et Abiron, et cum Juda traditore Domini, pœnis gehennalibus subiciantur: insuper et auri libras quinque in ultione Rectoribus Ecclesiæ Besuensis persolvant. Ego Geylo humilis Episcopus hanc traditionem in Synodali Conventu peregi, et confirmari rogavi. Anno ab Incarnatione Domini DCCCLXXXIII. Indictione I. Epacta IX. Regnante Karolo Magno. Signum Domni Geilonis Episcopi, harum rerum donatoris. S. Heliæ. S. Oberti. S. Galcaudi. S. Helgaudi. S. Arnaldi. S. Guntardi. S. Odonis, et reliquorum omnium, qui illi synodo affuerunt; die Dominico mensis Octob. VII. Idus ejusdem mensis.